Los supersingles i su Bravo por la música, posen el ritme a les festes de Burjassot el dia 15 d’agost
2025-07-24

Un dia abans de la seua festa gran, la del seu Patró, Sant Roc, Burjassot viurà una altra jornada festiva, la del 15 d’agost, en la qual la música arribarà de la mà de los Supersingles que interpretaran els temes del seu treball, “Bravo por la música”.

Abans d’aquesta genial actuació de la formació que participa en el programa de televisió Qué tiempo tan feliz, el 15 d’agost, festivitat de la Verge de l’Assumpció, començarà en el municipi a les 12 hores amb la solemne missa, en l’Església de Sant Miquel, en honor a la Verge; missa a la qual no faltaran els components de la Clavaria de Sant Roc 2016, al costat dels membres de la Corporació Municipal, encapçalats pel regidor de Festes, Manuel Pérez Menero, i la resta de Clavaries que enguany han col·laborat per a la celebració d’aquest dia.

Ja a la vesprada, a les 20 h tindrà lloc el volteig de campanes acompanyat per 21 salves en honor al patró de Burjassot, Sant Roc. A continuació, tindrà lloc la processó en honor a la Verge, per l’itinerari habitual i eixint des de l’Església de Sant Miquel.

Una vegada finalitzada la processó, a les 23:30 hores, la plaça de l’Ajuntament acollirà el concert de los Supersingles, que interpretaran, com s’ha assenyalat, els temes del seu treball Bravo por la música, temes dels setanta entre els quals no faltaran Un beso y una flor, Algo de mí, Amor de hombre o Mediterráneo, entre molts altres. Un espectacle patrocinat per la Regidoria de Festes.

La nit es tancarà amb una gran discomòbil també a la Plaça de l’Ajuntament.